## Uredba o prijavljivanju prebivališta i boravišta građana za vrijeme ratnog stanja ili neposredne ugroženosti neovisnosti i jedinstvenosti Republike Hrvatske

### NN 55/1991 (25.10.1991.), Uredba o prijavljivanju prebivališta i boravišta građana za vrijeme ratnog stanja ili neposredne ugroženosti neovisnosti i jedinstvenosti Republike Hrvatske

# PREDSJEDNIK REPUBLIKE HRVATSKE

Na temelju članka 101. stavka 1. Ustava Republike Hrvatske, na prijedlog
Vlade Republike Hrvatske, donosim

## UREDBU

### o prijavljivanju prebivališta i boravišta građana za vrijeme ratnog stanja ili neposredne ugroženosti neovisnosti i jedinstvenosti Republike Hrvatske

Članak 1.

Za vrijeme ratnog stanja ili u slučaju neposredne ratne opasnosti primjenjuju
se odredbe Zakona o prijavljivanju prebivališta i boravišta građana "Narodne
novine", broj 54/74. i 47/89), ako ovom uredbom nije drukčije propisano.

Članak 2.

Građani stariji od 14 godina dužni su prijaviti i odjaviti boravište
kao i prijaviti promjenu adrese stanovanja nadležnoj organizacijskoj jedinici
Ministarstva unutarnjih poslova. Izuzetno od stavka 1. ovog članka građanin
može prijavu i odjavu boravišta kao i prijavu promjene adrese stanovanja
podnijeti mjesnom uredu ili tijelu mjesne zajednice ako zbog vođenja ratnih
operacija to ne može učiniti nadležnoj organizacijskoj jedinici Ministarstva
unutarnjih poslova. U tom slučaju mjesni ured odnosno tijelo mjesne zajednice
kojem je građanin prijavu dostavio dužno je u roku od 24 sata obavijestiti
nadležnu organizacijsku jedinicu Ministarstva unutarnjih poslova. Prijavljivanje
boravišta vrši se odmah, a najkasnije 12 sati po dolasku u mjesto boravka.
Odjavljivanje boravišta vrši se prije odlaska iz mjesta boravišta.

Članak 3.

Prijavljivanje prebivališta i promjena adrese stanovanja građana s navršenih
14 godina vrši se odmah, a najkasnije 24 sata po dolasku u mjesto prebivališta
odnosno poslije promjene adrese stanovanja.

Članak 4.

Ugostiteljska poduzeća i druge organizacije kao i osobe koje se bave
pružanjem usluga smještaja, dužne su u roku 6 sati prijaviti i odjaviti
osobe kojima pružaju usluge smještaja.. Osobe koje u najestu boravka odsjednu
kod građana ili pravnih osoba koje se bave pružanjem usluga smještaja,
dužne su prijaviti i odjaviti boravište ako namjeravaju u tom mjestu boraviti
duže od 12 sati. Istu obvezu imaju i građani i pravne osobe kod kojih su
osobe odsjele. Novčanom kaznom do 10.000 dinara ili kaznom zatvora do 60
dana kazni1 će se za prekršaj odgovorna osoba u pravnoj osobi kao i građanin
ako ne postupi prema stavku 1. i 2. ovog članka.

Članak 5.

Policijska stanica odnosno policijska uprava može odbiti prijavljivanje
i odjavljivanje prebivatišta građana ako to nalažu interesi sigurnosti
Republike Hrvatske i narodne obrane. Ako organizacijska jedinica Ministarstva
unutarnjih poslova iz stavka 1. ovog članka odbije primiti prijavu prebivališta
građaninu dužna mu je priopćiti u kojem mjestu može prijaviti svoje prebivalište.

Članak 6.

Ministarstvo unutarnjih poslova može odrediti područja na kojima se
građani mogu kretati i boraviti ili nastaniti samo uz posebnu dozvolu.
U rješenju kojim se određuje područje prema stavku 1. ovog članka određuje
se i tijelo koje izdaje propisane dozvole.

Članak 7.

Ova uredba stupa na snagu danom donošenja.

Evidencijski broj 22

Broj : 967/91.

Zagreb, 10. rujna 1991.

Predsjednik Republike Hrvatske

**dr. Franjo Tuđman, v. r.**

Uredba, NN 55/1991-1507